卡塔爾諮詢會議

卡塔爾諮詢會議，係卡塔爾嘅一院制國會。

構成

法律依據 
根據卡塔爾憲法嘅規定，「本國政制係建基於權力制衡，惟各權之間應按照本憲法嘅規定互相合作」、「立法權應歸於諮詢會議」、「立法機構係由諮詢會議組成」，呢啲條文係卡塔爾諮詢會議嘅權力來源同法律依據。

候選資格 
卡塔爾憲法規定，諮詢會議嘅成員必須符合下面嘅條件：
 「喺本國出世嘅卡塔爾公民」；
 「獲得提名前應年滿30周歲」；
 「精通阿拉伯文讀寫」；
 「冇畀法院裁定為敗壞風紀、偽證罪等等，但已經撤銷控罪嘅例外」；
 「合乎選舉法規定嘅投票資格」。

產生辦法 
基於2003年卡塔爾憲法公投嘅結果，卡塔爾憲法規定「諮詢會議應由45位議員組成」，其中包括30個以不記名投票嘅方式、由普選直接產生嘅民選議員，同埋15個由卡塔爾國王指定嘅委任議員，一般來講卡塔爾首相係法定成員之一，但國王亦可以提名其他官員或民間人仕。

每位議員嘅法定任期係「由新一屆諮詢會議召開第一次集會計起嘅四週年」；但如果未能舉行新一屆選舉，或者基於其他理由要延長當屆諮詢會議嘅任期，噉在任嘅議員會留任，直到舉行下一屆選舉。

評價 
雖然卡塔爾憲法已經有關於諮詢會議嘅一系列規定，但直到2011年，卡塔爾國王哈邁德·本·哈里發·阿薩尼先至宣佈將會喺2013年舉行國會選舉；到咗2013年，哈邁德宣佈傳位畀佢個仔塔敏·本·哈邁德·阿薩尼，於是國會選舉再延期到2016年舉行；去到2016年6月，又通過決定，令選舉至少延期到2019年先會舉行。

由於國會選舉一再延期，現任嘅議員都係由國王指派；加上卡塔爾而家仍然禁止組織政黨，發表諷刺國王嘅詩歌亦被判重罪，所以有觀點質疑哈邁德推行嘅政治改革具體有咩成效。

卡塔爾政制